Тәү ҡарамаҡҡа ҡыйыуһыҙ һәм баҙнатһыҙ күренгән кешеләрҙең күңел төпкөлөндә ниҙәр йәшеренгәнен белеү ауыр. Ниндәй хыялдар менән йәшәй ул? Бәлки, танылыу яуларлыҡ таланты ла барҙыр? Ә ни өсөн хыялын тормошҡа ашырыу өсөн ҡыйыулығы етмәй? Был турала беҙ артыҡ уйланмайбыҙ ҙа шикелле. Ейәнсура район мәҙәниәт йортонда эшләп йөрөүсе Хәлиҙә Ҡолшәрипова менән танышҡас, быға тағы бер ҡат инандым. Ул да бит оялсан булыуы, үҙ-үҙенә ышанмауы арҡаһында сәнғәт донъяһына бик һуңлап килә.